《戛寨江涨不得渡反宿夷寨》
清代·黎恂

雷雨涨蛮江，水急浪掀簸。高没大石矶，例不容鼓柁。

篮舆已江边，复返陟嵬砢。欲寻昨宿处，路长计或左。

峰腰有人家，种类尽夷猓。男妇足蹒跚，儿童身袒裸。

土屋集臭秽，笆篱悬果窳。此岂非吾民，寄宿亦聊可。

煮茶良浑浑，炊饭粟颗颗。杂然同一宫，牛羊鸡豕我。

献芹者何人，缁布将头裹。长跪前致辞，谓我为民爹。

慰勉摩之去，独对山月坐。无膏油奈何，且爇松明火。

作者简介：（1785—1863）清贵州遵义人，字雪楼，晚号拙叟。嘉庆十九年进士，知浙江桐乡县。咸丰间官云南东川府巧家厅同知。淡于荣利，好学不倦。尤长古今诗。有《蛉石轩诗文集》、《千家诗注》、《运铜纪程》等。